**Andreas Garman Album** (født 18. november 1792 i Aurdal i Valdres, død 1847) var trelasthandler og Drammens første ordfører.

Garman Album kom til Drammen i ung alder og slo seg opp som kjøpmann. I 1823 var han med på å stifte Drammens Sparebank. Fra 1833 var han en eligert mann og leder av Norges Bank (Drammen) 1838-40. Album startet først som bjelkehandler og senere som sagbrukseier. Album eide fram til 1843 de seks Vendelborgsagene, som da ble solgt til Søren Capjon.

I 1882 kjøpte han byens største og fineste gård, Smithe-gården på Bragernes torg. Albums gode forretning og omdømme førte til at han fikk Drammens første orførerverv i 1837, da var han 44 år gammel.Sellæg, Jo. (1988). *Banken i byen*. Norges bank, avdeling Drammen. s. 41. ISBN 8299165318. 

Album var medlem av trelastdireksjonen fra 1827 til 1846 og brokommisjonen 1835.

I forbindelse med Hetting-saken, der Magnus Christian Hetting ble dømt for kornsvindel, ble flere av byens fremste kjøpmenn, deriblant Album, dømt til bøtestraff for å ha handlet med Hetting.

I 1845 gikk han konkurs og ble nødt til og selge Albumgården på Bragernes Torg som deretter ble kjøpt av kommunen i 1848 og brukt som byens rådhus fra 1857 frem til bybrannen i 1866.

Album har fått en gate oppkalt etter seg i Drammen, Albums gate.

### Slekt og familie

Ved folketellingen i 1801 bodde Andreas med familien på Myhre, Aurdals prestegard i Sør-Aurdal i Valdres. Foreldrene var Marthe Tregder og sogneprest og forlikskommisær Petter Album.

Andreas giftet seg i 1821 med Maren Kierkegaard. Paret fikk tre barn: Cecilia Catharina, Morten Kirkgaard Album (1824–1885) og Peter. Morten ble gift med Cathrine Elisabeth Capjon, datter av Søren Capjon, og var overlærer ved Drammen Latinskole 1864-85. Morten Kirkgaard har også en sti oppkalt etter seg, Albumstien som også er kjent som "Zik-Zaken". Stien går fra Bergstien til Åspaviljongen.

### Albumgården

I 1822 kjøpte Album Smithe-gården på Bragernes Torg av kjøpmann Bugge, som ble hetende "Albumgården". Den var bygget i 1749 og oppført i tre av mestersnekker Brede Rantzau. Gården var stor og hadde mot Storgata 14 vinduer i første etasje og 16 vinduer i andre etasje. Midt på bygningen var en høy og bred trapp innbygget i huset, og hvorfra man gjennom en stor dobbeltdør kom inn i en hall med oppgang til annen etasje, hvor kommunen frem til 1838 leide den store sal til sine møter. Gården var blant kandidatene til nytt rådhus i Drammen, da det gamle gikk med i brannen i 1817, men kjøpet ble ikke vedtatt av byens eligerte menn.

Etter Albums konkurs ble gården i 1848 solgt til Drammen kommune for 5.000 speciedaler, den var i 1831 blitt verdsatt til 15.470 speciedaler. I 1855 bevilget bystyret penger til å gjøre gården om til rådhus. Det ble brukt som rådhus fra 1857 frem til 1866 da gården gikk tapt ved bybrannen. Gården lå ved Bragernes Torg, mellom Storgaten og Drammenselven.

Referanser
----------

1. 1 2   Historisk befolkningsregister ID pv00000001591399[Hentet fra Wikidata]
2. 1 2 3  «Andreas Garman Album – lokalhistoriewiki.no». *lokalhistoriewiki.no*. Besøkt 2. august 2022.
3. ↑
4. ↑
5. ↑
6. ↑  «Albumgården | Drammen Byleksikon». *byleksikon.drmk.no*. Besøkt 2. august 2022.

|  |  |
| --- | --- |
| Oppslagsverk/autoritetsdata | Drammen byleksikon **·** Historisk befolkningsregister
 |